Tommi Jokinen

Tommi Jokinen  (s. 17. syyskuuta 1988 Siilinjärvi) on suomalainen jääkiekkoilija, joka pelaa Britannian EIHL-liigan skotlantilaisjoukkue Fife Flyersissa. Hän on pelipaikaltaan vasen laitahyökkääjä. Jokinen on pelityyliltään kahden suunnan hyökkääjä. Hän on kauden 2020–2021 jälkeen Kalevan Pallon seurahistorian eniten runkosarjaotteluita pelannut pelaaja 515 ottelullaan.

Ura

Seuraura 
Jokinen on Kalevan Pallon kasvatti. Hän voitti tehoilla 17+22=39 seuran B-nuorten sisäisen piste- ja maalipörssin kaudella 2005–2006. Seuraavan kauden 2006–2007 Jokinen pelasi pääosin KalPan A-nuorissa. Tammikuussa 2007 hän sekä Jarkko Malinen ja Toni Hyvärinen solmivat seuran kanssa 1+1-vuotiset SM-liigasopimukset. Jokinen teki liigadebyyttinsä helmikuussa 2007. Hän pelasi SM-liigassa kauden aikana neljä runkosarjaottelua jääden niissä ilman tehopisteitä. Jokinen pelasi kauden aikana miesten pelejä myös kahden Mestis-ottelun verran alle 20-vuotiaiden maajoukkueessa. 

Kausi 2007–2008 oli Jokiselle tulokaskausi SM-liigassa. Hän teki 31 runkosarjaottelussa kaksi syöttöpistettä. Jokinen pelasi kuitenkin ison osan kaudestaan vielä myös KalPan A-nuorissa, joissa hän voitti Suomenmestaruuden keväällä 2008. Jokinen pelasi kauden aikana myös kolme Mestis-ottelua alle 20-vuotiaiden maajoukkueessa. Kausi 2008–2009 oli hänelle ensimmäinen kokonainen SM-liigassa ja se toi Jokiselle 50 runkosarjaottelussa tehot 3+4=7 ja 11 playoff-ottelussa kaksi syöttöpistettä. Hän teki liigauransa avausmaalin 30. lokakuuta 2008 Porin Ässiä vastaan ja keräsi ottelussa myös yhden syöttöpisteen. Jokinen palkittiin ottelun Ilta-Sanomien kolmen tähden tähtipelaajana. Hän voitti kauden päätteeksi SM-pronssia.

Kaudella 2009–2010 Jokinen otti urallaan askeleen eteenpäin ja teki runkosarjassa 17 tehopistettä ja pudotuspeleissä viisi tehopistettä. Hän teki syyskuun 2009 lopulla kaksivuotisen jatkosopimuksen KalPan kanssa. Kaudella 2010–2011 Jokinen teki kuitenkin vain yhdeksän tehopistettä ja hänen peliaikansa oli loppukaudella kortilla. Kaudella 2011–2012 Jokinen teki 39 runkosarjaottelussa 15 tehopistettä, mutta häneltä jäi kasvattajaseurassaan kuitenkin lopullinen läpimurto tekemättä.

Elokuussa 2012 Jokinen siirtyi kahden viikon mittaisella try-out -sopimuksella Saimaan Palloon. Hän sai neljän harjoitusottelun jälkeen 1+1-vuotisen jatkosopimuksen joukkueeseen. Huhtikuussa 2013 SaiPa käytti Jokisen sopimuksessa olleen option ja teki vuoden mittaisen jatkosopimuksen hänen kanssaan. Joulukuussa 2013 Jokinen teki kaksivuotisen jatkosopimuksen SaiPan kanssa. Kaudella 2015–2016 hän oli joukkueen kolmanneksi paras pistemies tehoilla 15+18=33, jotka ovat Jokisen SM-liigan yhden kauden piste-ennätys.

Kaudeksi 2016–2017 Jokinen palasi kolmivuotisella sopimuksella kasvattajaseuraansa KalPaan. Hän oli 15 osumallaan joukkueen kolmanneksi paras maalintekijä. Jokinen voitti kauden päätteeksi SM-hopeaa. Kaudeksi 2017–2018 hänet nimettiin KalPan kapteeniksi. Joulukuussa 2018 Jokinen teki joukkueen kanssa kaksivuotisen jatkosopimuksen. Hänen sopimuksensa sisältää option ulkomaille siirtymisestä.

Jokinen jakoi kaudella 2018–2019 15 osumallaan KalPan sisäisen maalipörssin voiton Eetu Luostarisen kanssa. Hän edusti joukkuetta kauden aikana myös Spengler Cupissa, jossa Jokinen johdatti KalPan turnausvoittoon. Kaudella 2019–2020, 20. syyskuuta 2019 Jokinen pelasi KalPassa liigauransa 416. runkosarjaottelun, jolla hän nousi Jyri Junnilan ohi seuran kaikkien aikojen eniten runkosarjaotteluita SM-liigassa pelanneeksi pelaajaksi. Kaudella 2020–2021 Jokinen nousi 12. helmikuuta 2021 pelaamassaan 502. runkosarjaottelussaan KalPan seurahistorian ottelutilaston kärkeen Jari Järvisen ohi, kun otetaan huomioon myös alemmat sarjatasot.

Kaudeksi 2021–2022 Jokinen siirtyi vuoden mittaisella sopimuksella Slovakian Extraligan uuteen seuraan, HC 21 Prešoviin. Hän teki siellä yhdeksässä pelaamassaan ottelussa vain yhden syöttöpisteen, kunnes marraskuussa 2021 Jokinen jätti seuran ja hän siirtyi loppukauden kattavalla sopimuksella Britannian EIHL-liigan englantilaisjoukkue Nottingham Panthersiin. Jokinen hankittiin ensisijaisesti paikkaamaan loukkaantumisia. Hän teki siellä seitsemässä ottelussa vain yhden syöttöpisteen, kunnes Jokisen sopimus purettiin joulukuussa. Muutamaa päivää myöhemmin hän siirtyi loppukauden kattavalla sopimuksella samassa liigassa pelaavan skotlantilaisjoukkue Fife Flyersin riveihin.

Maajoukkueura 
Jokinen putosi viimeisten joukossa alle 20-vuotiaiden MM-leiriryhmästä vuoden 2008 turnaukseen.

Pelityyli 
Jokinen on pelityyliltään kahden suunnan hyökkääjä. KalPan entisen urheilutoimenjohtaja Kimmo Kapasen mukaan hänen suurimpiin vahvuuksiinsa kuuluu maalin läheisyydessä pelaaminen ja muihin vahvuuksiin mm. koko, kiekonsuojaustaidot ja työteliäisyys.

Elite Prospects -sivuston Ulf Anderssonin mukaan Jokinen on offensiivinen laitahyökkääjä, jolla on hyvät kiekonhallintataidot ja visio. Anderssonin mukaan hän tykkää haastaa vastustajia yksi vastaan yksi -tilanteissa, mutta Jokisella on kuitenkin puutteita aggressiivisuudessa sekä fyysisessä ja kokonaisvaltaisessa pelissä.

Tilastot

Lähteet

Viitteet 

Suomalaiset jääkiekkoilijat
Vuonna 1988 syntyneet
Elävät henkilöt